ཀ་ཁ་ག་ང་ཆོས་ཀྱི་སྒོ།ཀུ་རེ་རྩེ་མོ་གཏམ་གྱི་སྒོ།ཨ་ལ་ལ་མོ་གླུ་ཡི་སྒོ་ཞེས་པ་ལྟར་ཕྱི་ཉིན་ནས་བཟུང་སྟེ་སློབ་ཁང་ནང་གི་རྩིག་ངོས་ནར་མོར་ཚོན་ནག་བྱུགས་པའི་སྒོ་སམ་སྟེང་དུ་རྒན་རིན་ཆེན་ལགས་ཀྱིས་དབུ་ཁྱུད་དང་ལྷན་དུ་སླའོ་ཞེས་པའི་ཡིག་འབྲུ་ཆེན་པོ་ཞིག་བྲིས་ཤིང་།དེའི་འགབ་ཏུ་ཀ་ཁ་ག་ང་སོགས་གསལ་བྱེད་སུམ་ཅུའི་སྡེ་བ་རེ་རེ་བར་མཚམས་བཅད་ཅིང་ཡིག་གཟུགས་ཅུང་ཆེ་བའི་སྒོ་ནས་གསལ་གྱི་ལེར་བྲིས་ཏེ་ཀ་ཁའི་ཀློག་འདོན་ལ་སྣེ་ཁྲིད་པའི་སྟ་གོན་བྱས་བྱུང་།སློབ་ཁྲིད་དངོས་སུ་མགོ་མ་བརྩམས་གོང་དུ་ང་ཚོར་ལག་ཟུང་རྒྱབ་ལ་བསྣོལ་དུ་བཅུག་ཅིང་།བྲང་ཁ་ལྡིར་ལྡིར་དུ་མངོན་པ།མིག་ཟུང་སྒོ་སམ་ངོར་ཧྲིག་གེར་ཅེར་དགོས་པའི་རེ་བ་ནན་མོ་བཏོན་ཏེ་སྨྱུག་མ་རིང་པོ་ཞིག་ཁྲིད་དབྱུག་གི་ཚུལ་དུ་སྒོ་སམ་ནར་དབྱིབས་ཀྱི་ངོར་ཆེ་རུ་མངོན་པའི་གསལ་བྱེད་ཡིག་འབྲུ་རེ་རེའི་སྟེང་ལ་གཏག་བཞིན་ཀློག་ཁྲིད་ཀྱི་དབུ་བརྩམས་བྱུང་།ང་ཚོས་ཀྱང་དམིགས་པ་རྩེ་གཅིག་ཏུ་གཏད་ཅིང་རིག་པ་རྣོ་སྐུད་ལྟར་བསྒྲིམས་ཏེ་སྒྲ་གདངས་མཐོ་ལ།འགྱུར་ཁུགས་ལྡན་པ།སྐད་ངག་ཡོད་ཚད་ཁོང་ནས་ཕྱུང་སྟེ་གསལ་བྱེད་ཡི་གེ་རེ་རེའི་གདངས་མཚམས་དང་ཆབས་ཅིག་མགོ་བོ་ནང་ཕྱོགས་སུ་ལྡེམ་ཙམ་ལྡེམ་ཙམ་འགུལ་ཏེ་ཀློག་འདོན་བྱས་པ་ན།དེ་ནི་བྱ་ཕོས་མཆུ་གཙག་གིས་རྒུམ་བུ་འཐུ་བ་དང་འདྲ་བར་ཉམས་འགྲོས་ལེགས་ལ།དབྱངས་གཅིག་གདངས་གཅིག་གི་ཀློག་འདོན་སྒྲ་དབྱངས་དག་མོ་དེ་སློབ་ཁང་གྲུ་བཞིའི་ནང་དུ་མ་ཤོང་བར་ཕྱི་རོལ་སློབ་གྲྭའི་ར་སྐོར་ཡོངས་སུའང་བྲག་ཅ་མཆེད།